Der er langt fra de store scener i Aalborg og Hobro til dagcenter teglgården i Als. Men det er netop denne tur Hobro Søndre skoles rytmiske pigekor har taget. Dagcenteret er blot et stop på en lang rute der lørdagen igennem skal skabe glæde og julestemning hos de mange. - Sygehuse, handicapsteder og plejehjem. Her sidder rigtig mange borgere, som ikke har mulighed for at komme til en julekoncert. Derfor fik jeg ideen om denne dag med en stribe koncerter, hvor vi bringer stemningen og det glade budskab ud til dem, som ikke kan komme til os, siger korleder Signe Sørensen til TV2/Nord. Og budskabet gik i Als rent ind hos en af beboerne, Jenny Stovgaard. - Her sker ikke så meget, så det var rigtig rart at få besøg af pigerne. De sang rigtig flot, men de måtte gerne være blevet ved lidt længere. I hvert fald håber jeg, at de kommer igen næste år, sagde Jenny Stovgaard. Det er korleder Signe Sørensens egen ide at tage på tur rundt i kommunen. En tur hun håber kan blive en tradition, så de ældre i fremtiden kan have koncerten som et af julens højdepunkter.

Referat:
Et kor fra Hobro skaber julestemning på en ganske bestemt måde